DA Den Europæiske Unions Tidende C 140/27

Sag anlagt den 17. april 2007 — Frankrig mod Kommissionen

(Sag T-116/07)

(2007/C 140/48)

Processprog: fransk

Parter

Sagsøger: Den Franske Republik (ved G. de Bergues og S. Ramet, som befuldmægtigede)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede beslutning annulleres i sin helhed.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Ved beslutning af 30. juni 1997, som blev vedtaget på forslag af Kommissionen og i overensstemmelse med proceduren i direktiv 92/81/EØF (1), gav Rådet medlemsstaterne bemyndigelse til at anvende eller fortsat at anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål. Ved fire successive beslutninger forlængede Rådet denne bemyndigelse, og den sidste periode udløb den 31. december 2006. Frankrig blev bemyndiget til at anvende disse nedsættelser eller fritagelser på svær brændselsolie, der anvendes som brændsel ved fremstillingen af aluminiumoxid i Gardanne-regionen.

Ved skrivelse af 30. oktober 2001 meddelte Kommissionen Frankrig sin beslutning om at indlede proceduren i artikel 88, stk. 2, EF i forbindelse med punktafgiftsfritagelsen for svær brændselsolie, der anvendes som brændsel ved fremstillingen af aluminiumoxid i Gardanne-regionen (2). Efter denne procedure vedtog Kommissionen den 7. december 2005 beslutning 2006/323/EF, idet den fandt, at punktafgiftsfritagelsen for svær brændselsolie, der anvendes som brændsel ved fremstillingen af aluminiumoxid i regionerne Gardanne og Shannon og på Sardinien, og som blev gennemført af henholdsvis Frankrig, Irland og Italien, udgør statsstøtte i henhold til artikel 87, stk. 1, EF, der er delvis uforenelig med det fælles marked, og den anmodede således de berørte medlemsstater om at tilbagesøge den nævnte støtte (3). Frankrig har med søgsmålet, der er anlagt den 17. februar 2006, nedlagt påstand om delvis annullation af denne beslutning, for så vidt som den vedrører de fritagelser, der blev ydet af Frankrig til Gardanne-regionen (4).

Kommissionen besluttede at udvide den formelle undersøgelsesprocedure vedrørende punktafgiftsfritagelsen for tunge mineralolier, der anvendes ved fremstillingen af aluminiumoxid med hensyn til perioden fra 1. januar 2004. Efter at have givet medlemsstaterne og andre interesserede parter lejlighed til at fremkomme med deres bemærkninger hertil vedtog Kommissionen beslutning K(2007) 286 endelig udg. af 7. februar 2007 om den punktafgiftsfritagelse for mineralolie anvendt som brændstof til produktion af aluminiumoxid i Gardanne, i Shannon-regionen og på Sardinien, som henholdsvis Frankrig, Irland og Italien har meddelt (K 78-79-80/2001). Det er denne beslutning, der anfægtes under den foreliggende sag.

Frankrig har til støtte for sit søgsmål fremført to anbringender, hvoraf det første vedrører tilsidesættelse af begrebet statsstøtte som omhandlet i artikel 87, stk. 1, EF. Sagsøgeren har gjort gældende, at Kommissionen har foretaget en urigtig retsanvendelse ved at konstatere, at der foreligger statsstøtte, eftersom alle de betingelser, der er nødvendige for at kvalificere støtten ifølge Altmark-dommen (5), ikke er opfyldt. Frankrig har desuden gjort gældende, at de beslutninger, der bemyndiger afgiftsfritagelser frem til den 31. december 2006, blev vedtaget af Rådet på forslag af Kommissionen, som ifølge sagsøgeren skulle have sikret sig, at bemyndigelsen ikke indebar en konkurrencefordrejning, inden den fremsatte et sådant forslag. Sagsøgeren har derfor anført, at Kommissionen for det første ikke kan foreslå Rådet at vedtage en beslutning, der bemyndiger en punktafgiftsfritagelse, og undlade at modsætte sig forlængelsen frem til 31. december 2006, og for det andet konstatere, at den nævnte fritagelse udgør en statsstøtte, der fra den 1. januar 2004 er uforenelig med det fælles marked.

Sagsøgerens andet anbringende vedrører en manglende begrundelse, idet den anfægtede beslutning ikke indeholder nogen vurdering af det omhandlede marked, eller af de forskellige virksomheders stilling på dette marked, eller af karakteren af påvirkningen af konkurrencen eller påvirkningen af den omhandlede samhandel.

(1) Rådets direktiv af 19.10.1992 om harmonisering af punktafgiftsstrukturen for mineralolier.

(2) Offentliggjort i EFT C 30 af 2.2.2002.

(3) Beslutning K(2005) 4436 endelig udg., statsstøtte nr. K-78-79-80/2001, EUT 2006 L 119, s. 12.

(4) Sag T-56/06, Frankrig mod Kommissionen, meddelelse offentliggjort i Den Europæiske Unions Tidende den 22.4.2006, C 96, s. 21.

(5) Domstolens dom af 24.7.2004, sag C-280/00, Altmark Trans, Sml. I. s. 7747.